**Pe pojghiţa subţire a visului**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Alunecam prin visul nu ştiu cui

Pe-o pojghiţă subţire, străvezie,

Eram a mea sau poate nimănui,

Eram... un început de poezie.

E visul tău? Te-am întrebat, atunci,

Dar tu dormeai, prin pleoapele închise

Vedeam cum trec cocorii peste lunci

Spre amintiri cu totul interzise.

Pe pojghiţa de sticl-a unui vis

Am încrustat dorinţa mea, iubire,

Un ideal pe care l-am atins

Când pleoapele se-nchid de fericire.

- E noaptea o vioară, pe arcuș

Simt degetele lungi cum se alintă,

În mintea mea îți fac atunci culcuș

Și fantezia-ncearcă să mă mintă

Că ești aproape, fără de veșmânt,

Plutind prin aer ca o mângâiere,

Rămân întins și fermecat de cânt

Las sângele să-mi fiarbă în artere.

Pe pojghiţa subțire-a unui vis

Valsăm în doi sfidând geologia,

Imaginar, dar poate-așa-i permis,

Să-ți descifrez în gând caligrafia.

Liliana Trif Ioan Grigoraș